
I. INAUGURAREA MANDATULUI NOULUI PREŞEDINTE AMERICAN

1. Discursul la ceremonia de inaugurare a mandatului lui Donald Trump
Donald J. Trump a depus pe data de 20 ianuarie 2017 jurământul în cadrul ceremoniei oficiale din faţa Capitoliului din Washington DC, devenind al 45-lea preşedinte al Statelor Unite ale Americii. 
În discursul de la ceremonia de inaugurare, Donald Trump a afirmat încă de la început, că sunt mame şi copii blocaţi în sărăcie, iar acest masacru american se opreşte aici şi acum! Donald Trump a mai afirmat că data de 20 ianuarie 2017 va rămâne în memorie drept ziua în care oamenii obişnuiţi au redevenit conducătorii acestei naţiuni. Aceasta a fost promisiunea pe care Donald Trump a făcut-o americanilor în primul său discurs oficial ca preşedinte: „Noi suntem cetăţenii Americii. Noi suntem acum uniţi într-un uriaş efort naţional pentru a ne reconstrui ţara şi a respecta promisiunile pentru oamenii ei. Împreună, noi vom determina calea pe care o vor lua America şi întreaga lume pentru mulţi ani care urmează”. El a mai subliniat că în această zi nu se realizează doar un transfer de putere de la o administraţie la alta sau de la un partid la altul, ci se transferă puterea din Washington D.C. către poporul American. Donald Trump a afirmat că prea mult timp un mic grup din capitală s-a bucurat de beneficiile guvernării, în timp ce costurile au fost pe umerii poporului. El a subliniat că Washington-ul a prosperat, dar oamenii obişnuiţi nu au avut parte de această bogăţie, că politicienii au prosperat, dar slujbele au dispărut, fabricile s-au închis, că sistemul s-a protejat, dar nu i-a protejat şi simplii cetăţeni. Noul lider de la Casa Albă a promis, că, după depunerea jurământului de preşedinte al Statelor Unite, va reda oamenilor Washington DC-ul, estimând că ''sistemul s-a protejat'', în timp ce mulţi oameni din afara capitalei americane fac eforturi zilnic pentru a supravieţui. Donald Trump a subliniat că „pentru prea mult timp un mic grup din capitala ţării a cules beneficiile guvernării, în timp ce poporul a suportat costurile”. Donald Trump a mai promis  „un important efort naţional” pentru reconstrucţia Statelor Unite ale Americii, spunând că: „toţi cetăţenii Americii, sunt acum uniţi într-un mare efort naţional pentru a ne reconstrui ţara. Împreună vom hotărî parcursul Americii şi al întregii lumi pentru mulţi, mulţi ani de acum încolo”.
Adresându-se sutelor de mii de persoane prezente la ceremonia sa de învestitură, noul preşedinte a afirmat că toate acestea se vor schimba “începând de aici şi acum pentru că acest moment este momentul vostru. Vă aparţine''. Donald Trump a mai declarat că se va concentra „în primul rând pe America”, criticând cheltuielile făcute de SUA în beneficiul unor alte ţări pe cheltuiala poporului american.
În discursul său a anunţat că toate acestea se vor schimba, oamenii obişnuiţi redevenind conducătorii acestei naţiuni. Noul preşedinte a exprimat convingerea că o naţiune există cu scopul de a-şi servi cetăţenii. Noul preşedinte american a subliniat că americanii vor şcoli extraordinare pentru copiii lor, cartiere sigure pentru familiile lor şi slujbe bune pentru ei, acestea fiind cereri juste şi rezonabile din partea unor oameni drepţi şi a unui public drept. El a descris situaţia actuală ca fiind deplorabilă, mame şi copii fiind blocaţi în sărăcie în zonele sărace ale oraşelor, fabrici ruginite fiind răspândite ca pietre de mormânt în ţară, existând un sistem de educaţie plin de bani, dar care lasă elevii tineri şi frumoşi fără cunoştinţe, victime ale infracţionalităţii care a crescut. El a afirmat că masacrul american se opreşte aici şi acum.
În discursul său, Donald Trump a vorbit despre planurile privind economia SUA, subliniind că timp de multe decenii SUA au îmbogăţit industria străină în detrimentul industriei americane, au subvenţionat alte armate, permiţând epuizarea armatei americane. El a mai adăugat că au fost apărate graniţele altor ţări, refuzând să fie apărate cele naţionale, au fost cheltuite mii de miliarde de dolari în străinătate, în timp ce infrastructura Americii a căzut în ruină. În timp, s-au închis fabricile şi au plecat de pe teritoriul american, bogăţia clasei de mijloc fiind distrusă şi redistribuită în toată lumea. El a declarat că în această zi se va privi spre viitor, fiind lansată o nouă viziune: America pe primul plan! Donald Trump a adăugat că toate deciziile, privind taxele, privind imigraţia, privind afacerile externe, vor fi luate pentru a fi în beneficiul muncitorilor americani, pentru a fi în beneficiul familiilor americane. În acest context, apărarea va duce la prosperitate şi putere mare. America va începe să câştige din nou, să câştige ca niciodată până acum. Noul preşedinte a reafirmat că se vor construi drumuri noi, şi poduri, şi aeroporturi, şi tunele, şi căi ferate, pe tot teritoriul ţării, că vor fi scoşi oamenii din asistenţa socială şi vor fi duşi înapoi la muncă, reconstruind ţara cu forţă de muncă americană. În această perioadă vor fi respectate două reguli simple: să fie cumpărate produse americane şi să fie angajaţi americani. El a spus că deciziile privind comerţul şi afacerile cu alte ţări vor fi „făcute în beneficiul muncitorilor americani şi al familiilor americane”.
În ceea ce priveşte relaţia cu naţiunile lumii, noul preşedinte a afirmat că va fi recunoscut dreptul acestora de a-şi pune interesele lor pe primul plan, America neimpunând stilul său de viaţă, dar că acesta va străluci pentru ca toată lumea să ne urmeze. În acest context, el a subliniat că vor fi consolidate alianţe vechi şi vor fi create unele noi şi unind lumea civilizată împotriva terorismului islamic radical, pe care noul preşedinte s-a angajat a-l eradica în totalitate. Donald Trump a mai spus că „suntem, la naşterea unui nou mileniu, pe punctul de a descifra misterele spaţiului, de a elibera Pământul de nenorocirile bolilor şi de a folosi energiile, industriile şi tehnologiile de mâine. O nouă mândrie naţională ne va vindeca sufletele, de va ridica privirile şi ne va vindeca diviziunile. Este momentul să ne amintim acea înţelepciune veche pe care soldaţii noştri nu o vor uita niciodată: că indiferent că suntem negri, maro sau albi, cu toţi sângerăm acelaşi sânge roşu al patrioţilor. Cu toţii ne bucurăm de aceleaşi libertăţi minunate şi salutăm cu toţii acelaşi măreţ drapel american”. 

În încheiere, noul preşedinte american, Donald Trump, s-a adresat tuturor americanilor, din orice oraş - aproape sau departe, mic sau mare, de la munte la munte, de la ocean la ocean - spunându-le că nu vor mai fi ignoraţi niciodată. Noul preşedinte le-a promis că împreună vor face America puternică din nou, America din nou bogată, mândră, sigură şi măreaţa. 
Prezentăm în ANEXA discursul integral al preşedintelui Donald Trump 

2.  Principalele politici ale cabinetului american
:
Pe noua pagină a Administraţiei americane au fost prezentate principalele politici ale noului Preşedinte american, Donald Trump şi ale Cabinetului său:

· Planul în domeniul energiei (America First Energy Plan)

· Planul referitor la politica externă (America First Foreign Policy)

· Planul pentru crearea locurilor de muncă şi creştere economică (Bringing Back Jobs And Growth)

· Planul de creare a locurilor de muncă pentru toţi americanii (Trade Deals Working For All Americans) 

· Programul pentru reîntărirea armatei americane (Making Our Military Strong Again)
· Planul de sprijinire a aplicării legii pentru asigurarea securităţii comunităţilor (Standing Up For Our Law Enforcement Community)

Planul în domeniul energiei (America First Energy Plan)
   

În această prezentare generală a politicii în domeniu, energia este considerată o parte esențială a vieții americane și a economiei mondiale. În acest context, se afirmă că Administrația Trump este angajată în politici energetice care vor reduce costurile pentru americani și care vor maximiza utilizarea resurselor americane, eliberând ţara de dependența de petrolul străin. În acest sens, preşedintele Donald Trump este decis să elimine politicile considerate inutile, cum ar fi Planul de acțiune privind clima și apele (Climate Action Plan and the Waters of the U.S). Se apreciază că ridicarea restricțiilor prevăzute de acest plan de acţiune va ajuta foarte mult muncitorii americani, va duce la creșterea salariilor, cu mai mult de 30 de miliarde $ în următorii 7 ani. Noua politică energetică va începe aşadar cu recunoașterea faptului că există rezerve vaste de energie pe piața internă americană, neexploatate încă. În acest scop, se menţionează că Administrația Donald Trump va promova utilizarea gazelor șist, pentru a crea locuri de muncă și prosperitate pentru milioane de americani. Se consideră că trebuie  exploatate rezervele de șisturi estimate la  50 miliarde dolari, cele de petrol, gaze naturale, în special cele din terenurile federale deținute de poporul american. Veniturile din producția de energie vor fi folosite pentru a reconstrui drumurile, școli, poduri și infrastructura publică. În plan se subliniază că furnizarea unei energii mai ieftine va fi, de asemenea, un impuls pentru agricultura americană. În acelaşi timp, Administrația Trump se va implica în revitalizarea industriei cărbunelui din America, industrie care a fost abandonată de prea mult timp. În încheiere se subliniază că creșterea producției interne de energie este un element important al apărării interesului național şi securităţii Americii, iar noul preşedinte american este hotărât să asigure independența energetică a ţării. În același timp, se va coopera cu aliații din Golf, pentru a dezvolta o relație pozitivă, element ce va constitui parte a strategiei de combatere a terorismului. 
În plan se menţionează că politica din domeniul energiei va fi corelată cu gestionarea responsabilă a mediului înconjurător. În acest sens, vor fi priorităţi: protejarea aerului şi apei curate, conservarea habitatelor naturale și conservarea rezervelor și a resurselor naturale. Preşedintele Donald Trump va reorienta politicile energetice, astfel încât să stimuleze economia, să asigure securitatea și protecția sănătății cetăţenilor americani. 
Demn de remarcat în acest domeniu este faptul că de pe noua pagina oficială a Casei Albe au fost şterse toate menţiunile referitoare la  politica legată de schimbările climatice, acestea fiind înlocuite cu planuri privind energia. În cadrul acestei politici, noul preşedinte american a declarat că protejarea aerului şi a apelor, conservarea habitatului natural, a rezevelor naturale şi resursele vor rămâne o prioritate majoră. Agenţia pentru Protecţia Mediului din Statele Unite ale Americii va avea drept scop protejarea aerului şi a apelor, preşedintele oprind orice alt proiect asociat schimbărilor climatice şi încălzirii globale. 
 
Planul referitor la politica externă (America First Foreign Policy) 

În domeniul politicii externe, Administraţia Donald Trump va fi angajată în promovarea unei politici externe axate pe apărarea intereselor şi securității naționale americane. Ideea Pace prin afirmarea puterii se va afla în centrul acestei politici externe. Aplicarea acestui principiu va face posibilă o lume stabilă, mai liniştită, cu mai puţine conflicte. În acest domeniu, cea mai mare prioritate va fi învingerea ISIS și a altor grupări teroriste islamice radicale, iar pentru a învinge și distruge aceste grupuri, se va continua cooperarea în cadrul unor coaliții militare, atunci când este necesar. În plus, Administraţia Trump va conlucra cu partenerii internaționali pentru a realiza tăierea fondurilor de finanţare ale grupurilor teroriste, pentru a extinde schimbul de informații. În acest sens, America se va angaja tot mai mult în războiul cibernetic, cu scopul de a perturba și dezactiva propaganda de recrutare a elementelor teroriste. O altă prioritate va fi reconstrucţia armatei americane, în condiţiile în care forţele navale au scăzut de la 500 de nave în 1991 la 275 în 2016, iar forţele aeriene sunt de asemenea cu aproximativ o treime mai mici decât în ​​anul 1991. În document se subliniază că preşedintele Donald Trump este decis să inverseze aceste tendințe, pentru că el este convins că dominația militară americană trebuie să fie de necontestat. Diplomaţia va fi de asemenea o altă modalitate importantă a promovării intereselor americane, lumea trebuind să știe că SUA nu merg în afara graniţelor în căutarea dușmanilor, că SUA doresc ca dușmanii vechi să devină prieteni şi prietenii vechi să devină aliați. La baza acestor demersuri va sta ideea că o Americă mai puternică și mai respectată va face lumea mai pașnică și mai prosperă.

Planul încheierii unor acorduri comerciale care vor oferi locuri de muncă pentru toţi americanii (Trade Deals Working For All Americans)
În plan se menţionează că punctul de plecare al acestei politici este faptul că de prea mult timp americanii au fost forțați să accepte tranzacții comerciale care au fost dezavantajoase pentru interesele cetăţenilor americani. Ca rezultat, multe locuri de muncă au fost create în afara ţării, în timp ce americanii se confruntau cu un deficit comercial și o producție naţională devastată. În document se subliniază că, având  o mare experiență de negociere, noul președintele american înțelege cât de important este a acorda prioritate lucrătorilor şi întreprinderilor americane, mai ales când este vorba de comerț. În documentul de prezentare se afirmă că, prin încheierea unor acorduri comerciale ferme și echitabile, comerțul internațional poate fi folosit pentru a dezvolta economia americană, pentru a aduce milioane de locuri de muncă în interiorul ţării și pentru a revitaliza comunitățile națiunii. Se precizează că această strategie va începe a fi pusă în practică prin retragerea SUA din Parteneriatul Trans-Pacific şi încheierea unor acorduri comerciale în interesul lucrătorilor americani. Preşedintele Donald Trump se angaja de asemenea să renegocieze acordul NAFTA (Acordul Nord-American de Liber Schimb), iar în cazul în care partenerii refuză o renegociere care să ofere lucrătorilor americani un acord echitabil, atunci președintele va notifica intenția Statelor Unite de a se retrage din NAFTA. În document se subliniază că, în acelaşi sens, vor fi renegociate toate acordurile comerciale care sunt în defavoarea lucrătorilor americani. În acest scop, noul preşedinte american va supraveghea activitatea Secretariatului Comerțului, identificând toate prevederile comerciale care contravin acesteor obiective și utilizând orice instrumente aflate la dispoziția guvernului federal pentru a elimina aceste abuzuri. În plan se menţionează că, pentru a îndeplini strategia sa, preşedintele american va forma o echipă comercială specializată, asigurându-se că americanii au cei mai buni negociatori pentru a împlini dezideratul America First. Prin încheierea unor tranzacții comerciale corecte, dar dure, vor fi readuse în ţară locurile de muncă, vor crește salariile și se va sprijini producţia SUA.

Crearea a noi locuri de muncă şi asigurarea creşterii economice (Bringing Back Jobs And Growth)
Politica în acest domeniu va pleca de la premiza că, după criza economică din 2008 s-a înregistrat cea mai lentă redresare economică de la al Doilea Război Mondial, că au scăzut locurile de muncă şi numărul întreprinderilor americane. În document se precizează că datele arată că SUA au pierdut în această perioadă aproape 300.000 de locuri de muncă, ponderea americanilor în totalul forței de muncă scăzând la minim, că datoria națională s-a dublat, iar clasa de mijloc s-a diminuat simţitor. În acest context, pentru a redresa economia, preşedintele Donald Trump a prezentat un plan îndrăzneț pentru a crea 25 de milioane de noi locuri de muncă americane în deceniul următor și pentru a reveni la o creștere economică de 4 la sută anual. Planul va debuta cu aplicarea unei reforme fiscale pro-creștere, cu scopul de a a ajuta muncitorii americani și întreprinderile să beneficieze cât mai mult de munca lor. Planul noului președinte american este de a reduce taxele pentru fiecare categorie de impozitare, de a simplifica codul fiscal și de a reduce rata impozitului pe profit, care este una dintre cele mai mari din lume. În plan se apreciază că stabilirea unui cod fiscal nou va elibera economia Americii, va crea milioane de noi locuri de muncă și va stimula creșterea economică. În acelaşi document se subliniază că noul președinte american, creator de locuri de muncă și om de afaceri, știe cât costă reglementările federale actuale. 
Cu zeci de ani de experiență, președintele înțelege, de asemenea cât de important este a negocia cele mai bune oferte comerciale posibile pentru Statele Unite ale Americii. De asemenea, se subliniază că, prin renegocierea acordurilor comerciale existente, precum și prin luarea unei poziții ferme pe viitor, se vor readuce locuri de muncă pe teritoriul american și va fi sprijinită producţia americană, considerată a fi coloana vertebrală a economiei. Prin acest plan, preşedintele american intenţionează să demonstreze partenerilor comerciali ai SUA că respinge practici comerciale ilegale sau neloiale care au efecte negative asupra muncitorilor americani. În planul din acest domeniu se apreciază că, plasându-se de partea muncitorilor și întreprinderilor din America, politicile noului președinte vor duce la creștere economică, la crearea a 25 de milioane de noi locuri de muncă, pentru a face America Great Again.

Planul de a face armata americană din nou puternică (Making Our Military Strong Again)
În deschiderea prezentării acestui plan, se afirmă că armata americană este cea mai mare forţă de luptă din lume şi că ea reprezintă apărătorul libertăţii americane. În acest context, Administraţia Donald Trump va reconstrui armata americană şi va face tot posibilul pentru a se asigura că veteranii vor primi grija pe care o merită. În politica în acest domeniu se afirmă că, pentru a apăra ţara, este nevoie de o armată activă şi puternică, astfel încât să nu existe alta în lume care să o depăşească. În plan se subliniază că Administrația Trump va avea drept scop să asigure cel mai înalt nivel de pregătire militară, iar preşedintele american va prezenta Congresului un nou buget pentru a reconstrui forţa militară americană. Prin acest buget, liderilor militari li se vor asigura mijloacele necesare pentru a planifica nevoile de apărare pentru viitor. În plan se menţionează că se va dezvolta, de asemenea, un sistem de rachete state-of-the-art, cu scopul de a  se proteja SUA împotriva atacurilor bazate pe rachete din state precum Iranul și Coreea de Nord. 
În acest document se precizează că în războiul cibernetic, care este în curs de defăşurare, trebuie să se ia toate măsurile pentru a proteja secretele şi sistemele naționale de securitate, pentru a dezvolta capacitățile defensive și ofensive cibernetice ale Comandamentului S.U.A. (U.S. Cyber Command). În acest domeniu crucial, acest comandament va recruta cei mai buni specialişti militari americani. 
În plan se menţionează de asemenea că, pentru cei din serviciul militar american se vor asigura cele mai bune îngrijiri medicale, educație și va fi acordat sprijin familiilor lor - atât în perioada când servesc ţara, cât şi când se întorc la viața civilă. În plan se precizeză că veteranii americani vor primi grija de care au nevoie, oriunde și ori de câte ori au nevoie de ea, fără a mai trece prin aşteptări lungi şi birocraţie excesivă. În acest sens, Administrația Donald Trump va transforma Departamentul pentru problemele Veteranilor, astfel încât să satisfacă nevoile acestora, oferind servicii la nivelul secolului 21. În plan se precizează că reformele din acest domeniu vor începe cu: înlocuirea personalului incompetent din acest departament, cel care a neglijat până acum veteranii; cu modernizarea sistemului şi a cadrelor medicale, astfel încât veteranii să primească cea mai bună îngrijire, în timp util.

Planul de sprijinire a aplicării legii pentru asigurarea securităţii comunităţilor (Standing Up For Our Law Enforcement Community) 
În prezentarea generală a acestei politici a administraţiei Donald Trump se menţionează că unul dintre drepturile fundamentale ale fiecărui american este acela de a trăi într-o comunitate în condiţii de siguranță. În acest sens, personalul responsabil cu aplicarea legii va trebui să îsi îndeplinească misiunea astfel încât să protejeze străzile oraşelor americane de criminalitate și violență. Din acest punct de vedere, în plan se subliniază că Administrația Trump va fi o administrație a legii şi ordinii. Preşedintele Donald Trump va onora activitatea bărbaților și femeilor în uniformă și va sprijini misiunea lor de a proteja cetăţenii americani. În plan se afirmă că atitudinea anti-poliție în America este o atitudine greșită, periculoasă şi se va pune capăt unei astfel de situaţii. 
În plan se menţionează că Administrația Trump se angajează să reducă infracțiunile violente, întrucât datele arată că, în anul 2015, omuciderile au crescut cu 17%, în cincizeci de cele mai mari orașe din America, ceea ce reprezintă cea mai mare creștere din ultimii 25 de ani. În document se aminteşte că în capitala ţării, asasinatele au crescut cu 50% în ultimii patru ani şi, în Chicago, numai anul trecut, s-a tras pe stradă de nenumărate ori. În acest context, este nevoie ca aplicarea legii să fie mai fermă, este necesară o mai mare implicare a comunității și este nevoie de acţiuni polițienești mai eficiente. Principala sarcină în acest domeniu este aceea de  a face viața americanilor mai confortabilă, astfel încât părinții să poată trimită copiii lor la şcoală, în condiții de siguranță sau cetățeanul senior să poată circula în siguranţă în mijloacele de transport. Politica în acest domeniu va ţine cont de faptul că sprijinirea aplicării legii înseamnă sprijinirea capacității cetățenilor de a se proteja, recunoscând dreptul lor la apărare la nivel individual dar şi  la fiecare nivel al sistemului judiciar. Prin această politică, președintele Donald Trump se angaja să construiască un zid de frontieră cu Mexicul, cu scopul de a opri imigrația ilegală, să oprească activitatea bandelor și violența, traficul de droguri în oraşele americane. În acest scop, în plan se afirmă că preocuparea constantă va fi aplicarea legilor la frontieră, stoparea valului de anarhie asociat cu imigrația ilegală. În cadrul aceleiaşi politici, se subliniază că sprijinirea aplicării legii înseamnă, de asemenea, deportarea imigranţilor ilegali care au rămas în interiorul granițelor SUA, a celor cu  antecedente penale violente. 

În luna ianuarie 2017 au fost prezentate public ultimele numiri în cabinetul american:
Vice-preşedinte - Mike Pence

Secretar de stat - Tom Shannon
Secretar Trezorerie - Adam Szubin
Secretar al Apărării – James Mattis
Ministrul Justiţiei - Sally Yates
Secretar Interne – Kevin Haugrud
Secretar Agricultură - Michael Scuse
Secretar Muncă - Ed Hugler
Secretar Sănătate - Norris Cochran
Secretar Locuinţe şi Dezvoltare urbană – Craig Clemmensen
Secretar Transporturi - Michael Huerta
Secretar Energie - Grace Bochenek
Secretar Educaţie - Phil Rosenfelt
Secretar Probleme Veterani - Robert Snyder
Secretar Securitate Internă - John F. Kelly
Alţi oficiali 

Şeful staff-ului prezidenţial - Reince Priebus
Şeful Agenţiei de protecţie a mediului - Catherine McCabe
3. Primele decizii politice ale Administraţiei Donald Trump  
Al 45-lea preşedinte al SUA, Donald Trump, la scurt timp după încheierea ceremoniei de inaugurare a mandatului său, a semnat un ordin executiv menit a minimiza răspunderea economică a guvernului pentru programul de asigurări de sănătate, cunoscut sub denumirea „Obamacare
”. 

Pe data de 23 ianuarie 2017 Donald Trump a semnat actul de retragere a SUA din Tratatul de liber-schimb Transpacific (TPP), semnat de 12 state, în anul 2015. Tratatul a fost negociat de Barack Obama, din perspectiva strategiei administraţiei sale privind relaţia cu Asia. În prezent, noul preşedinte american consideră că acest acord  afectează interesele lucrătorilor americani. Conform Comisiei americane a comerţului (USITC), această schimbare a strategiei a fost apreciată ca o acţiune menită a fi o contrapondere la creşterea influenţei Chinei. 


Preşedintele SUA, Donald Trump, a semnat de asemenea un decret care interzice finanţarea din fonduri federale a ONG-urilor care susţin avortul, în condiţiile în care măsurile anti-avort luate de administra’ia lui George W. Bush au fost parţial anulate în timpul mandatelor preşedintelui Barack Obama. Numirea la Curtea Supremă a unui judecător care se opune ferm avortului are drept scop intenţia de a anula decizia emblematică numită Roe V. Wade care a dus la legalizarea avortului în anul 1973. 
Preşedintele SUA, Donald Trump, a semnat decretele ce limitează, începând cu data de 25 ianuarie 2017, acordarea de vize, primirea de refugiaţi şi imigraţia
. Donald Trump va semna de asemenea decretele cu măsuri pentru „oraşele-sanctuar”, cele care s-au angajat să refuze arestarea de imigranţi ilegali atunci când acest lucru avea drept scop expulzarea lor. Donald Trump a promis, de asemenea, să suprime programul „DACA”, pus în funcţiune de predecesorul său, Barack Obama, în anul 2012, care a permis unui număr de peste 750.000 de imigranţi ilegali minori, ajunşi pe teritoriul SUA, să obţină permis de şedere şi de muncă. 

Pe data de 27 ianuarie 2017, în timpul unei vizite la Departamentul pentru Securitate Internă, Donald Trump a mai semnat două ordine executive: unul dintre acestea care se referă la ridicarea zidului de-a lungul celor aproximativ 3200 de kilometri de graniță cu Mexicul, iar celălalt referitor la tăierea finanțării federale a municipalităților și statelor așa-numite "sanctuare" pentru imigranți. În astfel de orașe - de exemplu, în San Francisco - oficialitățile locale, conduse adesea de democraţi, refuză să coopereze cu cele federale în acțiunile împotriva imigranților. Pe data de 26 ianuarie 2017, purtatorul de cuvânt al Casei Albe afirma că preşedintele Statelor Unite, Donald Trump, intenţiona să finanţeze construcţia zidului la frontieră cu Mexicul, impunând o taxă de 20% pe toate produsele venite din această ţară.

 
Noul lider de la Casa Alba, Donald Trump, a semnat pe data de 27 ianuarie 2017 un ordin executiv
 valabil pentru o perioadă de patru luni, prin care a suspendat admiterea de refugiaţi în Statele Unite şi a interzis temporar, timp de trei luni, sosirea cetăţenilor din şapte ţări majoritar musulmane: Irak, Iran, Libia, Somalia, Sudan, Siria şi Yemen
. Textul decretului a fost publicat după ce a fost semnat de noul preşedinte.  Printre măsurile prevăzute se află: 

- suspendarea programului de primire de refugiaţi în SUA pentru 120 de zile; 

- interzicerea primirii de refugiaţi din Siria pe termen nelimitat, până când vor fi făcute "schimbări semnificative";
- interzicerea accesului în SUA, pentru 90 de zile, pentru cetăţeni veniţi din Irak, Siria, Iran, Libia, Somalia, Sudan şi Yemen; 
- pentru acceptarea viitoare a cererilor unor refugiaţi pe motiv de persecuţie religioasă, va fi luată în calcul solicitarea doar dacă persoana respectivă face parte dintr-o minoritate religioasă în ţara respectivă;

- stabilirea unui plafon de 50.000 de refugiaţi în 2017 - mai puţin de jumătate din limita superioară stabilită de către Barack Obama.

Alte măsuri incluse în acest ordin prevăd revizuirea amplă a informaţiilor solicitate din toate ţările, în vederea aprobării unei vize de intrare în SUA, trecerea în revistă a regimurilor de vize între naţiuni, pentru a se asigura că sunt condiţii "cu adevărat reciproce" pentru cetăţenii americani şi suspendarea imediată a programului Visa Waiver. În document se precizează că excepţii de la cele mai multe restricţii se vor face de la caz la caz.


Pe data de 30 ianuarie 2017, noul preşedintele american Donald Trump a demis-o pe Sally Yates, Procurorul General al SUA
, pentru că "a refuzat să aplice un ordin legal destinat să protejeze cetăţenii Statelor Unite", mai exact decretul care le interzice cetăţenilor unor ţări musulmane accesul pe teritoriul Statelor Unite. Procurorul Sally Yates a transmis avocaţilor Departamentului de Justiţie să nu aducă argumente legale pentru a apăra ordinul executiv al lui Trump în privinţa imigranţilor şi refugiatilor. Câteva ore mai târziu, Dana Boente a emis o declaraţie prin care instruia angajaţii Departamentului de Justiţie să "apere ordinele legislative ale preşedintelui". 


Decizia preşedintelui american, Donald Trump, de a interzice accesul în Statele Unite al emigranţilor dar şi al cetăţenilor din şapte state majoritar musulmane a produs reacţii vehemente, atât pe plan intern, cât şi internaţional. Avocaţii persoanelor afectate de această decizie au intentat procese pe motiv că li se refuză clienţilor lor dreptul de a intra pe teritoriul american şi că sunt reţinuţi pe aeroport. Deşi mai mulţi judecători au decis că ordinul preşedintelui Donald Trump nu este legal, Departamentul pentru Securitate Internă a anunţat că va continua să aplice decretul, afirmându-se că: „În pofida protestelor din aeroporturi şi de pe străzi, Donald Trump, care şi-a centrat campania pe promisiunile de a stopa imigraţia ilegală şi de a impune ceea ce a devenit cunoscut ca Interdicţia Musulmană, a rămas neclintit
. Responsabili ai Casei Albe au insistat că măsura întăreşte siguranţa naţională”. Un judecător federal din Brooklyn a blocat temporar decretul semnat de preşedinte, motivând că deportarea refugiaţilor către ţările de origine le-ar putea cauza acestora „daune ireparabile”. Patru judecători federali au sistat deja aplicarea de către administraţie a unor diverse aspecte ale acestui ordin, iar oamenii afectaţi de interdicţie au depus sesizări în justiţie
. 
La sfârşitul lunii ianuarie 2017, a început vizita pe care a efectuat-o în Statele Unite, premierul britanic, Theresa May, care a adresat un apel Statelor Unite pentru a reînnoi ceea ce ea a numit „relaţia specială” a SUA cu ţara ei
. În Philadelphia, statul Pennsylvania, ea declarat republicanilor americani că Marea Britanie şi SUA trebuie să apere interesele comune, că ele nu pot reveni la politici intervenţioniste „eşuate”. Theresa May a subliniat că zilele când Marea Britanie şi America interveneau în ţări suverane, într-o tentativă de a reface lumea în propria noastră imagine s-au încheiat. În discursul ei doamna Theresa May a spus: „Este în interesele noastre - ale Marii Britanii şi Statelor Unite - să fim puternici împreună, pentru a apăra valorile noastre, interesele noastre şi ideile în care credem”. De asemenea, premierul britanic Theresa May a afirmat că „noi nu putem să fim impasibili atunci când ameninţarea este reală şi când este în interesele noastre să intervenim. Noi trebuie să fim puternici, inteligenţi şi inflexibili. Şi noi trebuie să demonstrăm hotărârea de a ne apăra interesele noastre”. Pe data de 27 ianuarie 2017, Theresa May s-a întâlnit cu preşedintele american Donald Trump, fiind printre primii lideri străini care s-au întâlnit cu liderul de la Casa Albă, imediat după preluarea mandatului. Înaintea întrevederii din Biroul Oval, Casa Albă a anunţat că salută şi susţine o apropiere la fel de strânsă între Marea Britanie şi Statele Unite, aşa cum a fost în epoca Thatcher - Reagan. La întâlnirea lor, Theresa May a cerut Statelor Unite să reînnoiască legătura specială cu Regatul Unit. În acelaşi timp, a subliniat importanţa NATO şi a îndemnat la prudenţă în privinţa Rusiei lui Vladimir Putin. Ea a afirmat că "ţările noastre au condus Occidentul în timpul Războiului Rece, înfruntând comunismul. În final, l-au invins, nu doar prin puterea militară, ci prin câştigarea războiului ideilor. Au dovedit astfel că societăţile deschise, liberale şi democratice le biruie întotdeauna pe cele închise, constrângătoare şi crude". Ea a mai subliniat că "Rolul conducător asigurat de cele două ţări, prin intermediul relaţiei noastre speciale, a însemnat mai mult decât câştigarea războaielor şi biruirea adversităţii. A făurit lumea modernă." 
Comentatorii politici au subliniat că, pentru Theresa May, comerţul a fost miza principală a vizitei, aceasta căutând un nou şi ambiţios acord de liber schimb cu SUA, după ce Marea Britanie va părăsi Uniunea Europeană, implicit piaţa comună europeană. În acest context, este de menţionat faptul că parlamentul britanic a început pe data de 31 ianuarie 2017 o dezbatere asupra proiectului de lege intitulat „Proiect de lege privind Uniunea Europeană (notificarea retragerii)”, cu o formulare extrem de succintă, prin care se cerea parlamentarilor să-i ''confere prim-ministrului puterea de a notifica intenţia Regatului Unit de a se retrage din UE, potrivit articolului 50 al Tratatului Uniunii Europene.''
. La deschiderea dezbaterii în parlament, secretarul responsabil de problema Brexit, David Davis, a afirmat că o respingere a activării articolului 50 al Tratatului de la Lisabona privind retragerea din UE de către parlament ar distruge încrederea publică în politicieni. În cea de-a doua zi a dezbaterii asupra proiectului de lege ce viza autorizarea guvernului să lanseze negocierile pentru ieşirea Marii Britanii din UE, guvernul a anunţat că va publica o „Cartă albă” care va cuprinde intenţiile cu privire la ieşirea ţării din Uniunea Europeană
.  
. 
II. REACŢII ALE INSTITUŢIILOR ŞI LIDERILOR EUROPENI LA POLITICA NOULUI PREŞEDINTE AMERICAN
1. Rezoluţia Parlamentului European în favoarea planului ce prevede o coordonare mai strânsă a politicilor de apărare ale statelor membre 

Imediat după anunţarea rezultatelor alegerilor din SUA a fost exprimată reacţia de îngrijorare, preocupare a liderilor europeni. Preşedintele Parlamentului European, Martin Schulz, a declarat că Donald Trump este o provocare pentru Europa, valorile sale fiind opuse în mare parte valorilor europene
. Majoritatea liderilor politici şi a presei europene a afirmat că, după victoria în alegeri a lui Donald Trump, la nivel european vor fi iniţiate imediat dezbateri şi vor fi regândite strategiile relaţiei Europei cu SUA. 

Demn de semnalat este faptul că Parlamentul European a votat, pe data de 23 noiembrie 2016, o Rezoluţie
 în favoarea planului ce prevedea o coordonare mai strânsă a politicilor de apărare ale statelor membre. Documentul presupunea, între altele, că Europa va miza mai puțin pe protecţia militară a Statelor Unite, în condițiile în care preşedintele ales al SUA, Donald Trump, a afirmat că va reduce sprijinul militar pentru aliaţii din cadrul NATO. Demn de menţionat este faptul că un plan de apărare fusese avansat încă din luna septembrie 2016 de către Franța și Germania. Discuţia despre o armată europeană datează de la sfârşitul anilor 1990, începutul anilor 2000, ea legându-se de tentativa unor cercuri politice din cadrul Uniunii Europene de a forma un pilon de apărare european, autonom, strategic, în raport cu cel euro-atlantic.
 Franţa întrevedea acum un culoar ideal pe care să facă să avanseze, împreună cu Germania, aşa-numita strategie de apărare comună, fiind în discuţie câteva idei: înfiinţarea unui centru de planificare ce va coordona misiunile de antrenament, detaşarea de forţe speciale în situaţii de criză, cooperarea în vederea dezvoltării unor noi sisteme militare şi revizuirea anuală a cheltuielilor pe apărare în blocul european.
Europarlamentarii reuniţi în sesiune plenară la Strasbourg au aprobat planul final, cu majoritate de voturi. În timpul dezbaterilor, europarlamentarii eurosceptici, de extremă dreaptă şi de extremă stângă s-au opus acestei iniţiative.
Parlamentul European nu era for decizional în acest dosar, fiind nevoie de consensul liderilor statelor membre, dar susţinerea exprimată de parlamentarii europeni indica în mod clar că la nivelul partidelor importante exista voinţa politică pentru ca Uniunea Europeană să pună în practică acest plan de apărare, considerat a fi cel mai ambiţios din ultimele decenii. 
În documentul propus spre dezbatere Parlamentului European se reamintea că Marea Britanie a blocat ani la rând planurile de constituire a unei apărări europene comune şi că aceasta a obiectat mereu faţă de proiectul formării unei armate europene coordonate de la Bruxelles. Deputaţii europeni au sugerat ca fiecare stat membru al UE să respecte obligaţia de a aloca 2% din PIB apărării şi forţelor multinaţionale şi solicitau statelor să asigure resursele necesare la nivel naţional. Revizuirea politicii de securitate şi apărare comune era considerată o necesitate pentru asigurarea securităţii Europei, pentru gestionarea crizei internaţionale şi pentru afirmarea autonomiei strategice a Uniunii. 

La Consiliul European de la Bruxelles, din decembrie 2016, liderii statelor membre ale Uniunii Europene au discutat pe marginea acestui proiect. 

2. Consiliul European din 15 decembrie 2016
La Consiliul European organizat pe data de 15 decembrie 2016
 au fost discutate principalele situaţii critice ale anului 2016, inclusiv despre migraţie, securitate, economie şi tineret, precum şi despre relaţiile externe. În domeniul securităţii, la Consiliul European s-a reafirmat angajamentul faţă de Strategia de securitate internă a Uniunii Europene pentru perioada 2015-2020. În acest cadru s-a pus accent pe trei priorităţi:            
-Strategia globală a UE în materie de securitate şi apărare;

- Planul de acţiune european în domeniul apărării;

- punerea în aplicare a setului comun de propuneri rezultat în urma Declaraţiei comune UE-NATO semnată la Varşovia în iulie 2016;  

În vederea consolidării securităţii şi apărării Europei într-un mediu geopolitic dificil şi pentru a-şi proteja mai bine cetăţenii, confirmând angajamentele anterioare în acest sens, Consiliul European sublinia nevoia de a depune mai multe eforturi, inclusiv prin angajarea unor resurse suplimentare suficiente, ţinând seama totodată de circumstanţele naţionale şi de angajamentele juridice. Pentru statele membre care fac parte şi din NATO, acest lucru este în conformitate cu orientările NATO privind cheltuielile de apărare. Consiliul European solicita, de asemenea, consolidarea cooperării în cadrul dezvoltării capabilităţilor necesare, precum şi angajamentul de a pune la dispoziţie astfel de capabilităţi atunci când este necesar. Uniunea Europeană şi statele sale membre trebuie să poată contribui într-o manieră hotărâtoare la eforturile colective, şi să acţioneze totodată autonom dacă şi când este necesar, precum şi împreună cu partenerii ori de câte ori este posibil. Se menţiona de asemenea că se aştepta cu interes o revizuire cuprinzătoare a mecanismului Athena, până la sfârşitul anului 2017.  
În documentul referitor la concluziile reuniunii se preciza că europenii trebuie să îşi asume o responsabilitate mai mare pentru securitatea lor. În document se menţiona de asemenea că summit-ul european a aprobat concluziile Consiliului din 14 noiembrie şi din 17 octombrie 2016 privind punerea în aplicare a Strategiei globale a UE în domeniul securităţii şi apărării. Consiliul European a solicitat realizarea unor acţiuni cuprinzătoare ulterioare acestor concluzii de către Înaltul Reprezentant şi de către statele membre. În special, în urma concluziilor Consiliului, Înaltul Reprezentant va prezenta propuneri în lunile care urmează în ceea ce priveşte dezvoltarea de capabilităţi civile, referitoare la parametrii unui proces anual coordonat de revizuire privind apărarea, condus de statele membre, referitoare la procesul de dezvoltare a unor capabilităţi militare ţinând seama de cercetare şi tehnologie şi de aspectele industriale, referitoare la instituirea unei capabilităţi permanente de planificare operaţională şi conducere la nivel strategic, la consolidarea capacităţii de utilizare şi de desfăşurare a setului de instrumente de răspuns rapid al UE, la elementele şi opţiunile unei cooperări structurate permanente, cuprinzătoare, bazate pe o abordare modulară şi pe prezentarea unor posibile proiecte şi îndeplinirea tuturor cerinţelor din cadrul consolidării capacităţilor pentru securitate şi dezvoltare (CBSD). 
În acest context, Consiliul European a solicitat colegiuitorilor să lucreze pe marginea propunerii Comisiei privind CBSD, în vederea ajungerii la un acord în prima jumătate a anului 2017. Consiliul European a salutat propunerile Comisiei privind Planul de acţiune european în domeniul apărării, considerându-l a fi contribuţia sa la elaborarea politicii europene de securitate şi apărare, subliniind importanţa implicării depline a statelor membre şi solicita tuturor actorilor relevanţi să continue lucrările începute. Banca Europeană de Investiţii era invitată să analizeze măsuri ce ar putea fi iniţiate în vederea sprijinirii investiţiilor în activităţi de cercetare şi dezvoltare în domeniul apărării. De asemenea, Comisia Europeană era invitată să înainteze, în primul semestru al anului 2017, propuneri privind instituirea unui Fond european al apărării, inclusiv a unei componente legate de dezvoltarea în comun a unor capabilităţi, convenită de comun acord de către statele membre. Consiliul European a recomandat luarea unor măsuri rapide de punere în aplicare a Declaraţiei comune semnate la Varşovia de liderii UE şi NATO, evitând suprapunerile şi asigurând complementaritatea între UE şi NATO, în ceea ce priveşte ameninţările hibride, chestiunile maritime, securitatea cibernetică, comunicarea strategică, capabilităţile de apărare, industria de apărare şi cercetarea în domeniul apărării, exerciţiile şi consolidarea capacităţilor de apărare şi de securitate. 
Consiliul European a făcut apel la continuarea cu rapiditate a iniţiativelor privind securitatea externă şi apărarea şi menţiona că va înainta un raport în luna martie 2017, astfel încât Consiliul European să poată analiza progresele înregistrate. Consiliul European va oferi orientări strategice suplimentare în luna iunie 2017 prezentate în  documentul referitor la Concluziile adoptate la Consiliu:

1. Consiliul reaminteşte concluziile Consiliului European din 28 iunie 2016, în care se solicita o mai mare consolidare a relaţiei dintre UE şi NATO prin colaborarea cu toate statele membre şi în beneficiul lor, pe baza obiectivelor şi a valorilor pe care le împărtăşim şi ţinând seama de dificultăţile fără precedent cu care se confruntă ambele organizaţii. Securitatea noastră este interdependentă: împreună putem mobiliza o gamă largă de instrumente şi putem utiliza cu cea mai mare eficienţă resursele pentru a soluţiona dificultăţile şi a spori securitatea cetăţenilor noştri. În acest sens, sunt necesare modalităţi noi şi mai bune de colaborare, cu ambiţie şi pragmatism, pentru realizarea obiectivului general de consolidare a unei veritabile relaţii între cele două organizaţii.

2. Cooperarea dintre UE şi NATO se va desfăşura în continuare într-un spirit de deplină deschidere şi transparenţă şi cu respectarea totală a autonomiei decizionale şi a procedurilor ambelor organizaţii. Ea se va întemeia pe principiile incluziunii şi reciprocităţii, fără a aduce atingere caracterului specific al politicii de securitate şi apărare desfăşurate de oricare stat membru. 
3. Consiliul salută declaraţia comună a preşedintelui Consiliului European, preşedintelui Comisiei Europene şi secretarului general al Organizaţiei Tratatului Atlanticului de Nord, emisă la Varşovia la 8 iulie 2016. Aceasta oferă un nou impuls şi conţinut cooperării dintre UE şi NATO în domeniile combaterii ameninţărilor hibride; cooperării operaţionale, inclusiv pe mare şi privind migraţia neregulamentară, în conformitate cu concluziile Consiliului din noiembrie 2016; securităţii şi apărării cibernetice; capabilităţilor de apărare; industriei apărării şi cercetării; exerciţiilor; sprijinirii eforturilor de consolidare a capacităţilor depuse de parteneri în Balcanii de Vest şi în vecinătatea estică şi sudică şi a consolidării rezilienţei acestora.

4. Punerea în aplicare a Declaraţiei comune este o prioritate politică fundamentală pentru UE. Ea constituie un element esenţial al eforturilor mai ample menite să consolideze capacitatea Uniunii de a acţiona drept furnizor de securitate, în coerenţă cu Concluziile Consiliului privind punerea în aplicare a Strategiei globale a UE în materie de securitate şi apărare şi a Planului de acţiune european în domeniul apărării.

5. Consiliul salută progresele înregistrate cu privire la promovarea relaţiilor dintre UE şi NATO, mai ales de la semnarea declaraţiei comune, inclusiv în ceea ce priveşte punerea în aplicare şi operaţionalizarea procedurilor şi a tacticilor paralele pentru interacţiunea în combaterea ameninţărilor hibride; consolidarea cooperării şi a coordonării operaţionale în chestiuni maritime, inclusiv între EU NAVFOR MED Sophia şi operaţiunea Sea Guardian în Marea Mediterană, în legătură cu executarea mandatelor lor, pe baza cooperării încununate de succes dintre UE şi NATO în Marea Egee; elaborarea unor exerciţii paralele şi coordonate, inclusiv în domeniul comunicării strategice, în vederea consolidării rezilienţei. Cooperarea dintre UE şi NATO în domeniul exerciţiilor se va desfăşura cu respectarea deplină a cadrului de politici ale UE în materie de exerciţii.

6. Pentru consolidarea acestor progrese şi pentru asigurarea unor noi progrese în toate domeniile enumerate în declaraţia comună, Consiliul aprobă setul comun de propuneri ataşat în anexă. Ele constituie acţiuni concrete pentru punerea în aplicare a declaraţiei comune, elaborate în comun de UE (SEAE şi serviciile Comisiei, împreună cu AEA) şi de NATO. Setul comun de propuneri nu este un document de sine stătător şi trebuie să fie citit în coroborare cu prezentele concluzii ale Consiliului, ambele instrumente urmând să fie puse în aplicare în conformitate cu principiile expuse mai sus.

7. Setul comun de propuneri este aprobat în cursul unui proces paralel de către NATO, prin intermediul Consiliului Nord-Atlantic.

8. Consiliul subliniază că statele membre dispun de un „singur set de forţe”, pe care îl pot utiliza în diferite cadre. Dezvoltarea coerentă a capabilităţilor statelor membre prin procesele respective ale UE şi NATO va contribui astfel şi la consolidarea potenţialului de capacităţi disponibile pentru ambele organizaţii, recunoscându-se totodată caracteristicile şi responsabilităţile lor diferite. În acest sens, Consiliul salută continuarea cooperării strânse şi care se consolidează reciproc cu NATO în domenii de interes comun, atât din punct de vedere strategic, cât şi operaţional, în gestionarea crizelor în sprijinul păcii şi securităţii internaţionale, precum şi în ceea ce priveşte dezvoltarea capabilităţii de apărare acolo unde necesităţile sunt similare.

9. Consiliul invită Înaltul Reprezentant/vicepreşedintele/şeful Agenţiei Europene de Apărare să iniţieze imediat, în strânsă cooperare cu statele membre, lucrările privind punerea în aplicare a setului comun de propuneri, asigurând astfel implicarea lor deplină şi transparentă. Începând cu sfârşitul lunii iunie 2017 ar trebui furnizate rapoarte semestriale privind punerea în aplicare, cuprinzând inclusiv posibile propuneri privind cooperarea viitoare.
Într-o anexă a documentului este prezentat un set comun de propuneri privind punerea în aplicare a declaraţiei comune a preşedintelui Consiliului European, preşedintelui Comisiei Europene şi secretarului general al Organizaţiei Tratatului Atlanticului de Nord:

Contracararea ameninţărilor hibride

Din primăvara anului 2016, UE şi NATO sunt în curs de punere în aplicare şi de operaţionalizare a procedurilor şi tacticilor paralele pentru interacţiunea UE-NATO în domenii precum capacitatea de cunoaştere a situaţiei, securitatea cibernetică, prevenirea crizelor şi răspunsul la acestea şi comunicarea strategică.

 Se va în curaja participarea UE şi a NATO, precum şi a statelor membre ale UE şi a ţărilor aliate ale NATO la activităţile Centrului European pentru Contracararea Ameninţărilor Hibride, care va fi înfiinţat în 2017.
Capacitatea de cunoaştere a situaţiei

– Până în mai 2017 vor fi puse în aplicare măsuri concrete pentru a consolida schimbul de informaţii cu caracter urgent la nivel de personal între celula de fuziune a UE împotriva ameninţărilor hibride şi structura similară din cadrul NATO, inclusiv prin schimbul de analize vizând potenţiale ameninţări hibride. Aceasta va include crearea unor mijloace tehnice care să permită schimbul sistematic de informaţii referitoare la ameninţările hibride.
Comunicarea strategică

S-a instituit o cooperare între personalul UE şi cel al NATO în ceea ce priveşte comunicarea strategică. De acum şi până la jumătatea anului 2017, personalul menţionat:

– va intensifica cooperarea şi va efectua în comun analize privind tendinţele în materie de dezinformare, inclusiv prin intermediul platformelor de comunicare socială îndreptate împotriva UE şi NATO; va elabora, până la sfârşitul anului 2016, o analiză a chestiunii menţionate anterior; va coopera în vederea îmbunătăţirii calităţii şi a sporirii audienţei discursurilor pozitive;

– va intensifica eforturile reciproce de consolidare a sprijinului pentru capacităţile ţărilor partenere în domeniul comunicării strategice, inclusiv prin cursuri de formare coordonate sau comune şi prin accesul comun la platforme;

– va încuraja cooperarea dintre Centrul de excelenţă pentru comunicaţii strategice al NATO şi unitatea pentru comunicaţii strategice din cadrul SEAE (în special grupurile operative Est şi Sud), inclusiv noi cursuri de formare/seminarii comune. 
Răspunsul în caz de criză 
– Se va îmbunătăţi nivelul de pregătire, între altele, prin organizarea de reuniuni periodice la nivel de personal.

– ţinând seama de procedurile UE de răspuns în caz de criză, inclusiv de mecanismul integrat pentru răspuns politic la crize (IPCR) şi de Sistemul de răspuns în caz de criză al NATO, trebuie urmărită armonizarea activităţilor paralele ale celor două organizaţii în materie de răspuns la situaţii de criză, cu obiectivul de a oferi un sprijin coerent ca răspuns la ameninţările hibride. 
Consolidarea rezilienţei

UE şi NATO vor îmbunătăţi gradul de informare privind cerinţele existente şi planificate în materie de rezilienţă în interesul statelor membre/ţărilor aliate. În acest scop, începând din 2017:

– vor fi intensificate contactele la nivel de personal, inclusiv informările încrucişate către organismele corespunzătoare pe tema cerinţelor în materie de rezilienţă;

– vor fi evaluate cerinţele, se vor stabili criteriile şi se vor elabora orientări în contextul unei mai bune corelări a planului UE de dezvoltare a capacităţilor (CDP) şi a Procesului de planificare a apărării al NATO (NDPP); 
– se vor depune eforturi astfel încât, până la jumătatea anului 2017, să poată fi detaşaţi, în paralel şi în mod coordonat, experţi care să sprijine, la cerere, statele membre ale UE/ţările aliate în vederea consolidării rezilienţei acestora, fie în faza premergătoare crizei, fie ca răspuns la o criză.  
– Se va continua intensificarea cooperării dintre experţii NATO şi cei ai UE/AEA în domeniul aviaţiei militare, cu scopul de a asigura complementaritatea eforturilor în interesul apărării şi al securităţii în Europa, în special în ceea ce priveşte dezvoltarea unei strategii în domeniul aviaţiei militare, punerea în aplicare a acordurilor în materie de navigabilitate aeriană militară, sistemele de aeronave pilotate de la distanţă, integrarea traficului aerian, securitatea aviaţiei;
– inclusiv sub aspect cibernetic, precum şi iniţiativele civile, ca de exemplu SES/SESAR.

– Se va spori interoperabilitatea prin intermediul interacţiunii sporite pe tema standardizării. În scopul evitării redundanţei în ceea ce priveşte elaborarea de standarde, se vor identifica proiecte în care activităţile legate de standardizare ar putea fi armonizate.
Industria apărării şi cercetarea în domeniul apărării

– Se va aprofunda dialogul dintre personalul UE şi cel al NATO privind aspectele industriale, prin intermediul forurilor existente.

– Se va intensifica cooperarea la nivel de personal privind cercetarea şi tehnologia vizând apărarea în domenii de interes comun.
Exerciţii

–Se vor pune în aplicare exerciţii paralele şi coordonate (PACE), ca proiect-pilot pentru 2017 şi 2018. Acest lucru se va realiza sub conducerea NATO prin exerciţiul de gestionare a crizelor 2017 (CMX 17) şi sub conducerea UE prin exerciţiul de gestionare pe mai multe niveluri a crizelor 2018 (ML 18) sau prin alte tipuri de exerciţii în 2018. Exerciţiile vor include un element hibrid. 

– Experţi ai UE sau ai NATO aparţinând organizaţiei căreia nu îi revine conducerea exerciţiilor în anii respectivi vor fi invitaţi să contribuie la planificarea şi la desfăşurarea exerciţiilor organizaţiei conducătoare, într-un spirit de reciprocitate.

– Învăţămintele trase şi recomandările urmează să fie împărtăşite, în măsura în care este posibil.

– Se vor organiza exerciţii comune la nivel de personal în 2017, pentru a testa modalităţile-cheie definite deja în tacticile/protocoalele operaţionale corespunzătoare

Cooperarea subsecventă/la nivel de personal 
Începând din iulie 2016, UE şi NATO şi-au consolidat semnificativ interacţiunea la nivel de personal prin intermediul unor reuniuni periodice, la diferite niveluri, inclusiv în ceea ce priveşte elaborarea acestui set de propuneri. Au fost stabilite puncte de contact atât în cadrul UE, cât şi în cadrul NATO, pentru a asigura o comunicare fără sincope şi o mai bună cooperare. Această interacţiune la nivel de personal va continua la intervale regulate, în vederea monitorizării punerii în aplicare a propunerilor de mai sus, a valorificării acestora şi a propunerii de noi direcţii de dezvoltare, urmând să fie prezentate rapoarte anuale consiliilor fiecărei organizaţii în parte.

La Consiliul European din decembrie 2016, în domeniul relaţiilor externe a fost abordată situaţia Siria, Consiliul condamnând cu tărie continuarea asaltului asupra Alepului de către regimul sirian şi de către aliaţii acestuia, în special Rusia şi Iran, inclusiv vizarea deliberată a civililor şi a spitalelor. Consiliul European a solicitat regimului şi Rusiei, precum şi tuturor părţilor implicate în conflictul sirian să pună în aplicare fără întârziere următoarele patru măsuri de urgenţă:   
- evacuarea locuitorilor părţii orientale a Alepului

- ajutor şi protecţie imediate pentru toţi locuitorii părţii orientale a Alepului

- protecţie pentru întregul personal medical şi pentru toate instalaţiile medicale de pe întreg teritoriul ţării

- necesitatea aplicării dreptului internaţional umanitar

Liderii au subliniat că responsabilii încălcărilor dreptului internaţional trebuie să fie traşi la răspundere şi că UE ia în considerare toate opţiunile disponibile. Înaintea summit-ului, preşedintele Donald Tusk s-a întâlnit cu Brita Hagi Hasan, preşedinte al Consiliului local din estul Alepului. În cursul întâlnirii, preşedintele Donald Tusk a afirmat că: „Nimeni nu este indiferent în UE. Mă refer la persoane, instituţii, politicieni. Există anumite limitări şi probleme globale, dar ceea ce ne dorim să facem este să fim mai eficienţi în ceea ce priveşte protecţia şi asistenţa. Ar trebui să facem şi vom încerca să facem tot ce ne stă în putinţă pentru a vă ajuta pe dumneavoastră şi populaţia civilă din Alep”. 

Demn de remarcat este faptul că UE este principalul donator de asistenţă pentru victimele crizei din Siria, contribuţia sa ridicându-se la peste 3,2 miliarde de euro din 2011 până în prezent
. 

O altă problemă abordată la Consiliul European din decembrie 2016 a fost aceea a Procesului de reflecţie politică privind viitorul UE,
 declanşat în urma rezultatelor referendumului din Regatul Unit. Şefii de stat sau de guvern ai celor 27 s-au reunit la Bratislava la 16 septembrie 2016 pentru a demara un proces de reflecţie politică privind viitorul UE cu 27 de ţări membre, apoi au convenit asupra Foii de parcurs de la Bratislava, care va orienta acţiunile UE în următoarele luni. Cei 27 de lideri se vor întâlni din nou în Malta, la 3 februarie 2017 şi vor finaliza procesul de reflecţie la Roma, la 25 martie 2017, cu ocazia celei de a 60-a aniversări a tratatelor de la Roma. Reuniunile oficiale ale Consiliului European din octombrie 2016, decembrie 2016 şi martie 2017 vor face posibile măsuri ulterioare concrete de monitorizare a obiectivelor convenite la Bratislava. Summit-ul de la Bratislava va avea ca rezultat reînnoirea încrederii în Uniunea Europeană. Preşedintele Consiliului European, Donald Tusk, a afirmat că aceasta se va întâmpla numai dacă şi numai atunci când oamenii îşi vor da seama că ne respectăm promisiunile prin cooperare loială între statele membre şi instituţii.” 

După reuniunea Consiliului European din decembrie 2016, cei 27 de lideri şi preşedinţii Consiliului European şi Comisiei Europene au formulat o declaraţie
, în care au afirmat că vor demara negocierile cu Regatul Unit de îndată ce Regatul Unit îşi va transmite notificarea în temeiul articolului 50. În declaraţie se afirma că se salută „intenţia Regatului Unit de a face acest lucru înainte de sfârşitul lunii martie 2017, astfel încât să înceapă abordarea incertitudinilor generate de perspectiva retragerii sale”.

La începutul lunii februarie 2017, preşedintele Consiliului European, Donald Tusk, a redactat o scrisoare adresată statelor membre în care afirma că „UE este îngrijorată de situaţia internaţională”, a lansat un semnal de alarmă enumerând cele mai mari dificultăţi pe care Uniunea va trebui să le înfrunte în viitorul apropiat, din cauza „unei Chine arogante” şi a unei Rusii „agresive faţă de Ucraina şi de vecinii săi”, dar şi a războaielor, terorismului şi anarhiei din Orientul Mijlociu şi din Africa. În plus, el a afirmat că „declaraţiile alarmante” ale noului preşedinte american Donald Trump par să aducă o schimbare în politica externă americană a ultimilor 70 de ani punând UE „într-o situaţie dificilă”. Preşedintele Consiliului European pleda pentru aprofundarea integrării europene, subliniind că „doar împreună putem fi cu adevărat independenţi” şi avertiza că ”dezintegrarea UE nu va conduce la restaurarea unei suveranităţi mitice şi depline a statelor sale membre, ci la dependenţa lor reală faţă de principalele superputeri: SUA, Rusia şi China”. Mulţi lideri europeni şi-au făcut cunoscută deja delimitarea faţă de unele poziţii ale lui Donald Trump.  

La summit-ul celor şapte state mediteraneene de la Lisabona desfăşurat în luna ianuarie 2017, preşedintele Franţei a afirmat că administraţia Donald Trump „încurajează populismul şi chiar extremismul” şi i-a îndemnat pe liderii europeni să fie solidari într-o lume tot mai nesigură
. Francois Hollande a cerut Europei „să formeze un front comun şi să dea un răspuns ferm preşedintelui american”. Şi cancelarul german, Angela Merkel, a criticat măsura preşedintelui Trump, arătând că „lupta împotriva terorismului nu este o scuză pentru interdicţia de intrare în Statele Unite”. 

Imediat după anunţarea rezultatelor finale ale alegerilor prezidenţiale din SUA, majoritatea dezbaterilor şi opiniilor analiştilor europeni a subliniat faptul că alegerea lui Donald Trump la conducerea SUA va constitui una dintre cele mai mari provocări pentru relaţiile trans-atlantice, de la sfârşitul celui de-al Doilea Război Mondial şi până în prezent. Unii comentatori politici au subliniat că până acum, toţi preşedinţii SUA şi-au fundamentat politica externă pe aceleaşi convingeri esenţiale: partenerii cei mai apropiaţi erau democraţiile, prosperitatea SUA depindea de liberul schimb mondial, securitatea proprie era asigurată şi de relaţia cu Europa
.   
În presa europeană s-a făcut o analiză profundă a semnificaţiei rezultatelor alegerilor prezidenţiale din SUA, presa germană subliniind că, la exact 100 de ani după ce îşi asumaseră poziţia de lider al Occidentului, Statele Unite erau pe cale a renunţa la aceasta.
. Din punct de vedere economic, firmele europene vor fi probabil afectate de măsurile protecţioniste luate de viitorul executiv american, SUA fiind principalul partener comercial al UE. Analiştii subliniau însă că politica de securitate şi apărare, inclusiv relaţia Europei cu NATO, vor fi cel mai puternic afectate. 
În timpul campaniei electorale, Donald Trump a spus că unele state aliate beneficiază de protecţia SUA deşi cheltuiesc insuficient pentru propria apărare, în fapt, SUA asigurând 70-75% din cheltuielile NATO. În ciuda asigurărilor venite rapid de la şeful NATO, Jens Stoltenberg, aceste comentarii au ridicat semne de întrebare, precum şi temeri că, odată devenit preşedinte, Donald Trump ar putea sista finanţarea americană către NATO într-un moment în care relaţia Europei cu Rusia era una foarte tensionată.

Încă din timpul campaniei electorale, Donald Trump a dat numeroase declaraţii care puneau în discuţie aceste premise fundamentale care au constituit coloana vertebrală a relaţiilor transatlantice timp de peste 70 de ani. Critica severă a liberului schimb şi simpatia pentru unii conducători autoritari, precum Vladimir Putin, punerea în discuţie a articolului 5 al Tratatului NATO au afectat baza alianţei
.   
Analiştii au subliniat că politica izolaţionistă de tradiţie americană
 propusă de Donald Trump s-a afirmat pe trei axe principale: politica liberului-schimb în economie, acuzată de a fi sărăcit lucrătorii americani şi de a fi slăbit poziţia SUA, prin intervenţia unei elite politice cosmopolite; critica acordurilor comerciale (ALENA, TPP, OMC etc), încheiate cu parteneri care au profitat de atitudinea americană; opţiunea pentru o conducere autoritară considerată mai eficientă decât cooperarea cu organizaţii internaţionale, precum NATO, Uniunea Europeană. 
După victoria lui Donald Trump majoritatea analiştilor europeni au concluzionat că Statele Unite sunt pe cale să regândească relaţia cu Europa, iar Europa va trebui să înţeleagă că, în istoria sa, SUA au avut momente când au avut abordări globaliste dar şi perioade când au fost izolaţioniste, aşa cum a fost cazul preşedintelui Lindon Johnson care nu a părăsit America în timpul mandatului său. Această temă a stat în atenţia specialiştilor şi liderilor europeni, fiind efectuate numeroase studii şi evaluări ale discursurilor celor doi candidaţi din timpul campaniei electorale.
 Majoritatea analiştilor a observat că, dacă pentru Hillary Clinton, alianţa cu Europa era "mai scumpă decât aurul", pentru Donald Trump, Europa era departe de a fi o prioritate. În privinţa Europei, Donald Trump a abordat problemele relaţiei SUA cu Europa mai ales din perspectiva confruntării, în timp ce Hillary Clinton s-a manifestat mult mai proeuropeană.

Noul context strategic şi politic va obliga Europa să îşi regândească poziţia pe scena internaţională, sistemul său de securitate, economia şi modelul politic
. Unii analişti au afirmat că Europa divizată nu va putea face faţă acestor noi provocări, fiind necesară o unică viziune şi o putere capabilă de acţiuni militare. Brexit-ul şi rezultatul alegerilor din SUA au pus în evidenţă că este necesară elaborarea unei strategii capabile să asigure unitatea şi securitatea colectivă a Europei. Economia Uniunii Europene cu o pondere demografică importantă va fi obligată să fie deschisă lumii, dar şi să regândească politica de concurenţă şi cea comercială. Pentru unii moneda unică reprezintă un atu important. Problema migraţiei a creat însă probleme identitare, economice, sociale la care statele membre UE vor trebui să răspundă conform nevoilor lor. Proiectul european se confruntă cu aceste trei mari provocări: de securitate, ecomice, de migraţie. În acest context, mulţi analişti apreciază că se impune o strategie de răspuns: Europe, first!!!
Conform centrelor de cercetare, ideologia anti-imigraţie ar putea fi fenomenul politic al următorului deceniu. Victoria în alegeri a lui Donald Trump şi Brexit-ul, precum şi ascensiunea unor partide populiste de extremă-dreapta, precum UKIP în Marea Britanie şi Frontul Naţional în Franţa fac parte din acest fenomen politic care ar putea defini următorul deceniu. Analiştii politici subliniază că această forţă motrice reuneşte mulţi alegători din Europa şi SUA, pe probleme esenţial comune precum  opoziţia faţă de imigraţie, de politica de apărare şi de un anume tip de cinism în raport cu problema drepturilor omului. Unele anchete sociologice
 care au implicat respondenţi din 12 ţări europene, arătau că, în cinci ţări, mai mult de jumătate din cei întrebaţi aveau opinii autoritar-populiste. 

Mulţi cercetători au remarcat faptul că în spatele victoriei lui Donald Trump şi a Brexit-ului se află afirmarea unui populism autoritar care a devenit forţa motrice şi în politica europeană
. Termenul de "populism autoritar" a fost folosit pentru prima dată în 1980 de către cadre universitare care analizau politica lui Ronald Reagan şi Margaret Thatcher, găsind că aceştia au avut în comun un set de atitudini, inclusiv cinismul faţă de drepturile omului, anti-imigraţia şi un accent puternic pus pe probleme de apărare şi securitate naţională. 
Analiştii politici au declarat că rezultatele alegerilor din SUA pot avea implicaţii pentru alegerile din toată Europa, în condiţiile în care Marine Le Pen continuă disputa pentru preşedinţia franceză şi, în Germania, Alternative für Deutschland câştigă sprijin electoral semnificativ în alegerile din landuri. În Europa şi în Marea Britanie, mai ales după Brexit, s-au manifestat mai accentuat atitudini xenofobe şi rasiste, punându-se în evidenţă incompatibilităţi culturale şi religioase, ameninţările pe care le reprezintă imigranţii şi o teamă generală faţă de “străini”. După Brexit, într-unul din primele ei discursuri publice, Theresa May, prim-ministrul britanic, a afirmat clar că aceia care se consideră “cetăţenii lumii” (sau“cetăţeni de nicăieri”) trebuie să întărească identitatea lor britanică, în cadrul unui fenomen mai amplu de re-etnicizare a societăţii. Alegerile din SUA au reconfirmat că naţionalismului etnic este deja o certitudine în Europa şi Statele Unite. Majoritatea analiştilor politici a subliniat că, pentru a identifica şi examina această renaştere a naţionalismului şi populismului, trebuie să înţelegem tradiţiile istorice specifice fiecărei ţări. Se consideră că, de exemplu, discursul protecţionist şi autohtonist al lui Victor Orban împotriva refugiaţilor nu este identic cu atitudinea lui Donald Trump faţă de imigranţi, dar este clar că ambii îşi asumă un rol protector al naţiunii. Ei afirmă că reprezintă, de fapt, interesele ungurilor şi ale americanilor “adevăraţi” şi nu ale celor “corupţi” de globalizare sau de ideile de multiculturalism.

Explicaţiile academice ale acestui fenomen de reînviere a populismului sunt încă în curs de elaborare şi încă neclare
 fiind date până acum doar unele răspunsuri privitoare la crizele identitare, atât colective cât şi individuale, într-o lume tot mai polarizată şi divizată. Acestea au arătat că nu se poate da un răspuns simplu la schimbări atât de ample şi complexe, în plină evoluţie. Multe alte cercetări coroborate demonstrează că există o şansă reală ca ascensiunea populismului autoritar să fie fenomenul politic al deceniului următor, nu doar în Europa, ci şi în democraţiile consolidate din lumea întreagă. Comentatorii politici şi politicienii au subliniat că victoria lui Donald Trump în alegerile prezidenţiale din SUA prin promovarea unui discurs naţionalist, anti-sistem care se baza pe ură şi izolaţionism va avea efecte politice în Europa. Politicienii, inclusiv cei din Europa, vor împrumuta din ce în ce mai mult din retorica populistă, naţionalistă, opusă ideii de corectitudine politică. Ca reacţie imediată după alegerile prezidenţiale din SUA, se poate menţiona faptul că şeful Mişcării 5 stele din Italia, Beppe Grillo, olandezul Geert Wilders, şeful Partidului Libertăţii (PVV) din Olanda, aliat al Frontului Naţional din Franţa în Parlamentul European, liderul  britanic al formaţiunii UKIP au declarat că victoria lui Donald Trump în SUA este şi victoria lor. 
Pentru politicienii europeni a devenit evidentă necesitatea prevenirii şi  combaterii excluderii sociale şi etnice, urii, fricii şi furiei sociale, sentimente care atrag tot mai mulţi susţinători ai acestor mişcări antisistem, agresiv-naţionaliste. Aceştia sunt consideraţi a fi  factorii principali de insecuritate care au dus la apariţia şi victoria politică a unor fenomene precum Donald Trump"
. 

ANEXA

Discursul integral al lui Donald Trump la ceremonia de învestitură din 20 ianuarie 2017

Domnule preşedinte al Curţii Supreme, domnule preşedinte Carter, domnule preşedinte Clinton, domnule preşedinte Bush, domnule preşedinte Obama, compatrioţi şi întreaga lume: vă mulţumesc!

  
Noi, cetăţenii americani, suntem acum uniţi într-un măreţ efort naţional de a ne reclădi ţara şi a restabili promisiunea pentru toţi cetăţenii.

Împreună vom decide pentru următorii ani calea pe care America şi lumea o vor urma. 
Vom avea în faţă provocări. Ne vom confrunta cu greutăţi. Dar vom duce treaba la capăt. 
La fiecare patru ani ne întâlnim pe aceste trepte ca să facem transferul ordonat şi paşnic al puterii şi suntem recunoscători preşedintelui Obama şi primei doamne Michelle Obama pentru ajutorul graţios din timpul acestei tranziţii.

Au fost magnifici.   
Ceremonia de astăzi, totuşi, are o semnificaţie specială. Pentru că astăzi nu doar transferăm puterea de la o Administraţie la alta sau de la un partid la altul – ci transferăm puterea din Washington ca să o dăm înapoi vouă, Poporul American.

Pentru prea mult timp un grup mic din Capitala ţării noastre a cules roadele guvernării, în timp ce cetăţenii au suportat costurile.  
Washington a prosperat – dar bogăţia nu a fost împărtăşită cu cetăţenii.
Politicienii au prosperat, dar locurile de muncă au dispărut şi fabricile s-au închis.
Guvernanţii s-au protejat pe ei înşişi, dar nu şi pe cetăţenii ţării noastre.
Victoriile lor nu au fost victoriile noastre; triumfurile lor nu au fost triumfurile noastre; şi în timp cei ei sărbătoreau în Capitala ţării noastre, familiile care se luptau cu probleme pe tot teritoriul ţării nu aveau motive de sărbătoare.
Toate acestea se schimbă începând de aici şi de acum, pentru că acest moment este momentul vostru: vă aparţine.
Aparţine tuturor celor care s-au adunat astăzi aici şi tuturor celor care privesc în toată America.
Este ziua voastră. Este sărbătoarea voastră.
Iar acestea, Statele Unite ale Americii, sunt ţara noastră. 

Ceea ce contează cu adevărat nu este ce partid controlează guvernarea ci dacă guvernarea este controlată de popor.
20 ianuarie 2017 va fi ţinută minte ca ziua în care poporul a devenit din nou stăpânul acestei naţiuni.
Femeile şi bărbaţii uitaţi ai ţării nostre nu vor mai fi uitaţi.
Toată lumea vă ascultă acum.
Aţi venit cu zecile de milioane să fiţi parte a unei mişcări istorice cum lumea nu a mai văzut până acum.
În centrul acestei mişcări este credinţă crucială:  că o naţiune există să îşi servească poporul.
Americanii vor şcoli măreţe pentru copii lor, cartiere sigure pentru familiile lor şi locuri de muncă bune pentru ei.
Acestea sunt cerinţele îndreptăţite şi rezonabile ale unui public drept.
Dar pentru prea mulţi dintre cetăţeni noştri există o realitate diferită. Mame şi copii blocaţi în sărăcie în orase; fabrici ruginite împrăştiate precum pietrele de mormânt de-a lungul ţării; un sistem de educaţie în care se pompează bani dar care îi vitregeşte de cunoaştere pe tinerii şi frumoştii noştri elevi; crimele şi bandele şi drogurile care au furat prea multe vieţi şi au jefuit ţara noastră de aşa mult potenţial neîmplinit.
Acest carnagiu american se opreşte aici şi acum.
Suntem o singură naţiune, iar durerea lor este şi durerea noastră. Visurile lor sunt şi visurile noastre. Succesul lor va fi succesul nostru. Avem o singură inimă, o singură casă, un singur destin glorios.
Jurământul pe care îl depun astăzi este un jurământ de credinţă faţă de toţi americanii.
Decenii la rând am îmbogăţit industriile străine pe spinarea industriei americane.
Am subvenţionat armatele altor ţări în timp ce am permis sărăcirea foarte tristă a armatei proprii.
Am apărat graniţile altor ţări în timp ce am refuzat să le apărăm pe ale noastre.
Şi am cheltuit trilioane de dolari peste ocean, în timp ce infrastructura Americii s-a degradat şi a decăzut.
Am îmbogăţit alte ţări, în timp ce averea, puterea şi încrederea ţării noastre au dispărut dincolo de orizont.
Una câte una fabricile s-au spulberat şi au plecat de pe tărâmul nostru, fără să se gândească la milioane peste milioane de americani pe care i-au lăsat în urmă.
Veniturile clasei noastre de mijloc au fost smulse din gospodăriile oamenilor şi împrăştiate peste tot în lume.
Dar aceste lucruri sunt în trecut. Iar acum noi privim doar spre viitor.
Noi cei adunaţi astăzi aici emitem un nou decret care să fie auzit în fiecare oraş, în fiecare capitală străină şi în fiecare sală de putere.
De astăzi o nouă misiune guvernează ţara noastră.
Din acest moment America va fi pe primul loc.
Fiecare decizie legată de comerţ, taxe, imigraţie, afaceri externe, va fi luată în beneficiul muncitorilor americani şi familiilor americane.
Trebuie să ne protejăm graniţele de ravagiile altor ţări care ne fabrică produsele, ne fură companiile şi ne distrug locurile de muncă. Protecţia va duce la prosperitate grozavă şi putere. 

O să lupt pentru voi cu fiecare suflare din mine şi niciodată, dar niciodată, nu vă voi dezamăgi.
America va începe să câştige din nou şi va câştiga cum nu a făcut-o vreodată.
Vom aduce înapoi locurile de muncă. Vom aduce înapoi graniţele. Vom aduce înapoi bogăţia. Vom aduce înapoi visurile.
Vom construi drumuri noi, autostrăzi noi şi poduri şi aeroporturi şi tuneluri şi căi ferate pe întreg teritoriul naţiunii.
Îi vom scoate pe oameni de pe ajutoare sociale şi îi vom trimite la muncă – să reconstruiască ţara cu mână de lucru americană.
Vom respecta două reguli simple: cumpără american, angajează american.
Vom cultiva prietenia şi bunăvoinţa cu toate naţiunile lumii, dar o vom face sub imperiul faputlui că este dreptul tuturor naţiunilor să pună propriul interes pe primul loc.
Nu vrem să impunem cuiva stilul nostru de viaţă, ci mai degrabă să îl lăsăm să strălucească drept un exemplu de urmat pentru toată lumea.
Vom întări alianţele vechi şi vom face altele noi şi vom uni lumea civilizată împotriva Terorismului Islamic Radical, pe care îl vom elimina complet de pe Pământ.
La baza politicilor noastre va fi un devotament total faţă de Statele Unite ale Americii, şi prin loialitatea faţă de ţara noastră vom redescoperi loialitata unii faţă de ceilalţi.
Când îţi deschizi inima pentru patriotism nu este loc pentru prejudecată.
Biblia spune „ce bine şi plăcut este când oamenii lui Dumnezeu trăiesc împreună în unitate”.
Trebuie să vorbim deschis, să dezbatem onest dezacordurile noastre, dar întotdeauna să căutăm solidaritatea.
Când America este unită, America este de neoprit.
Nu trebuie să existe teamă: suntem apăraţi şi vom fi întotdeauna apăraţi.
Vom fi protejaţi de măreţii bărbaţi şi femei din armata noastră şi din forţele de ordine şi, cel mai important, suntem portejaţi de Dumnezeu.
În final, trebuie să gândim măreţ şi să visăm măreţ.
În America înţelegem că o naţiune trăieşte atâta timp cât prosperă.
Nu vom mai accepta politicieni care doar vorbesc şi nu acţionează, care se plâng constant dar nu fac nimic în privinţa asta.
Nu mai este vremea pentru vorbe goale.
Acum a venit momentul pentru acţiune.
Nu permiteţi nimănui să vă spună că nu se poate. Nicio provocare nu poate depăşi inima şi spiritul Americii.
Nu vom eşua. Ţara noastră va prospera din nou.
Suntem martorii unei noi ere, în care suntem pregătiţi să descifrăm misterele spaţiului, să eliberăm Pământul de boli, să valorificăm energia, industria şi tehnologia zilei de mâine.
O nouă mândrie naţională ne va stărni sufletele, ne va ridica privirile şi ne va vindeca diviziunile.
Este momentul să ne aducem aminte de vorbele înţelepte pe care soldaţii noştri nu le vor uita: indiferent că suntem negri, mulatri sau albi, tuturor ne curge acelaşi sânge roşu de patrioţi, cu toţi de bucurăm de acelaşi libertăţi glorioase şi cu toţii salutăm acelaşi măreţ steag american. 

Şi fie că un copil se naşte în zonele urbane din Detroit şi altul în câmpiile din Nebraska, toţi privesc acelaşi cer, au cu toţii aceleaşi vise şi toţi au primit viaţă de la acelaşi atotputernic Creator.
Toţi americanii, din toate oraşele apropiate sau îndepărtate, de la munte la munte, de la ocean la ocean, ascultaţi aceste cuvinte:
Nu veţi mai fi ignoraţi vreodată.
Vocile voastre, speranţele voastre, visurile voastre, vor defini destinul Americii. Curajul vostru, bunătatea şi dragostra voastră ne vor călăuzi întotdeauna.
Împreună vom face America puternică din nou.
Împreună vom face America bogată din nou.
Împreună vom face America mândră din nou.
Împreună vom face America sigură din nou.
Şi, da, împreună, vom face America măreaţă din nou. Mulţumesc. Dumnezeu să vă binecuvânteze şi să binecuvânteze America.

